ประชาชนทุกเพศทุกวัย ทยอยออกมาใช้สิทธิ์เลือกตั้งสมาชิกสภากรุงเทพมหานครและผู้ว่าราชการกรุงเทพมหานครในเขตประเวศอย่างคึกคัก
การเลือกตั้งสมาชิกสภากรุงเทพมหานครและผู้ว่าราชการกรุงเทพมหานคร ตรงเต็นท์บริเวณลานกิจกรรมและโรงอาหาร ภายในโรงเรียนสุเหร่าบึงหนองบอน ซอยอ่อนนุช 70 เขตประเวศ กรุงเทพมหานคร เริ่มคึกคักตั้งแต่ก่อนเปิดหีบมีประชาชนบางส่วนได้เดินทางมาก่อนเวลาเพื่อตรวจสอบสิทธิ์ของตนเองก่อนเข้าไปใช้สิทธิ์ในคูหา โดยมีเจ้าหน้าที่ประจำหน่วยเลือกตั้งคอยให้คำแนะนำการตรวจสอบสิทธิ์และสีบัตรเลือกตั้งที่ใช้เลือกตั้งแต่ละประเภทเพื่อไม่ให้เกิดความสับสน หรือตรวจสอบสิทธิ์ด้วยการสแกนคิวอาร์โค้ตได้เพื่อความรวดเร็ว จากนั้นเวลา 08.00 น. ประชาชนได้ทยอยเข้าใช้สิทธิ์ของตนเอง ตามหน่วยเลือกตั้งอย่างเป็นระเบียบเรียบร้อย พร้อมปฏิบัติตามมาตรการป้องกันโควิด-19 อย่างเคร่งครัดและมีตำรวจประจำหน่วยเลือกตั้งแห่งนี้ดูแลความสงบเรียบร้อย พร้อมอำนวยความสะดวกให้กับประชาชน ซึ่งหน่วยเลือกตั้งแห่งนี้มีทั้งหมด 10 หน่วยเลือกตั้งคือ หน่วยเลือกตั้งที่ 5 - 14 ของเขตประเวศสำหรับเขตประเวศมีผู้มีสิทธิเลือกตั้ง 140,134 คน นับเป็น 1 ใน 10 เขต จากทั้งหมด 50 เขตของกรุงเทพมหานครที่มีผู้มีสิทธิเลือกตั้งผู้ว่าราชการกรุงเทพมหานครมากที่สุด รวมทั้งมีหน่วยเลือกตั้งมากถึง 203 หน่วย อยู่ลำดับที่ 8 จาก 10 ลำดับของกรุงเทพมหานครด้วย